भारत में कीमत ₹1.34 लाख; पहला मिक्स्ड रियलिटी हेडसेट विजन प्रो ग्लोबल मार्केट में उतारा
Apple WWDC 2023 Event Launch Update एनुअल डेवलपर्स कॉन्फ्रेंस-WWDC23 में 15 इंच डिस्प्ले वाला दुनिया का सबसे पतला (11.5 mm) लैपटॉप मैकबुक एयर लॉन्च किया है
टेक कंपनी एपल ने सोमवार देर रात अपनी एनुअल डेवलपर्स कॉन्फ्रेंस-WWDC23 में 15 इंच डिस्प्ले वाला दुनिया का सबसे पतला (11.5 mm) लैपटॉप मैकबुक एयर लॉन्च किया है। भारत में इसकी शुरुआती कीमत 1.34 लाख रुपए है। 10 हजार का स्टूडेंट डिस्काउंट भी मिलेगा।
एपल ने 9 जून तक चलने वाली अपनी कॉन्फ्रेंस में लैपटॉप के अलावा 3 और प्रोडक्ट लॉन्च किए हैं। इसमें मिक्स्ड रियलिटी हेडसेट विजन प्रो, डेक्सटॉप मैक प्रो और स्टूडियो शामिल हैं। इसके अलावा एपल ने अपने ऑपरेटिंग सिस्टम iOS 17 के फीचर्स भी अनवील किए हैं।
यहां हम एपल के चारों लॉन्च किए प्रोडक्ट और सॉफ्टवेयर अपडेट के बारे में बता रहे हैं...
1. मैकबुक एयर 15 इंच 
15 इंच वाले दुनिया के सबसे पतले लैपटॉप को भारत में 1.34 लाख रुपए में पेश किया गया है। इसमें 18 घंटे बैकअप वाली बैटरी है। यह चार कलर मिडनाइट, स्टारलाइट, सिल्वर और स्पेस ग्रे में अवेलेबल है। नए मैकबुक के फीचर्स 13-इंच मैकबुक एयर M2 के तरह ही हैं। जैसे 3.5 mm हेडफोन जैक के साथ मैगसेफ चार्जिंग, दो थंडरबोल्ट पोर्ट आदि।
2. आंखों के इशारे चलता है 'विजन प्रो'
यह कंपनी का पहला मिक्स्ड रियलिटी हेडसेट विजन प्रो है। 3,499 डॉलर यानी करीब 2.88 लाख रुपए की कीमत वाला एपल विजन प्रो अगले साल की शुरुआत में अमेरिका में उपलब्ध होगा। भारत में ये कब तक मिलेगा इसकी जानकारी कंपनी ने नहीं दी है। इस हेडसेट को आंखों के रेटिना और हाथों के मूवमेंट से ऑपरेट किया जा सकता है।
इस डिवाइस को बनाने के लिए कंपनी पिछले 7 साल से इस पर काम कर रही थी। CEO टिम कुक ने एपल विजन प्रो को एक नई शुरुआत बताया है। कंपनी का कहना है कि यूजर्स विजन प्रो को पहनने के बाद वर्चुअल स्पेस में अपनी फोटोज और वीडियोज को स्क्रॉल कर सकेंगे।
इसके अलावा, 3D मूवी देख और गेम खेल सकेंगे। एपल के इवेंट में डिज्नी के CEO बॉब इगोर ने बताया कि डिज्नी प्लस में पहले से विजन प्रो में देखने वाला कंटेट अवेलेबल है।
3. मैक प्रो और मैक स्टूडियो डेस्कटॉप
एपल ने M2 अल्ट्रा चिपसेट के साथ दो नए डेस्कटॉप 'मैक प्रो' और 'मैक स्टूडियो' भी लॉन्च किए। नया मैक प्रो इन्टेल बेस्ड मैक प्रो से 3 गुना फास्ट है। नया मैक प्रो 64GB और 128GB यूनिफाइड मेमोरी ऑप्शन के साथ आता है। इसमें 1TB SSD स्टोरेज भी मिलता है। इस डेस्कटॉप का फ्रेम स्टेनलेस स्टील से बनाया गया है। कनेक्टविटी के लिए इसमें Wifi 6E और ब्लूटूथ 5.3 दिया गया है। भारत में इसकी शुरुआती कीमत 7.29 लाख रुपए है।
वहीं, मैक स्टूडियो डेस्कटॉप को दो वैरिएंट में लॉन्च किया गया है। भारत में इसके बेस वैरिएंट को 2.09 लाख रुपए और टॉप वैरिएंट को 4.19 लाख रुपए में खरीदा जा सकेगा। इसमें 12 और 24 कोर CPU, 30 और 60 कोर GPU, 16 और 32 कोर न्यूलर इंजन मिलता है।
अब सॉफ्टवेयर अपडेट के बारे में जानिए...
iOS 17 में कई नए फीचर्स मिलेंगे 
एपल ने iOS 17 के फीचर्स को अनवील कर दिया है। iOS 17 में लाइव वॉयस मेल ट्रांसक्रिप्शन, फेसटाइम मैसेज रिकॉर्ड करने की एबिलिटी, पर्सनलाइज्ड कॉन्टैक्ट पोस्टर जैसे फीचर्स मिलेंगे। यूजर्स फेसटाइम ऐप के जरिए रिकॉर्डेड वीडियो मैसेज भेज सकेंगे। इसके साथ ही अब 'हे सिरी' नहीं बल्कि केवल 'सिरी' बोलकर वॉइस कमांड फीचर को यूज किया जा सकेगा।
AirDrop को भी किया अपडेट
एपल ने AirDrop को भी अपडेट कर दिया है। इसमें एक नया NameDrop फीचर मिलेगा, जिससे किसी डिवाइस को पास लाकर आसानी से फाइल ट्रांसफर किया जा सकेगा। एक iPhone को दूसरे iPhone या Apple वॉच मॉडल के साथ पेयर किया जा सकता है।
सफारी दुनिया का सबसे फास्ट ब्राउजर
WWDC23 इवेंट में एपल ने सफारी ब्राउजर को दुनिया का सबसे फास्ट ब्राउजर बताया है। कंपनी ने कई नए अपडेट्स दिए हैं, जिसमें प्रोफाइल ऐड करने का फीचर शामिल है। इस फीचर में हर प्रोफाइल के लिए अलग कुकीज, टैब ग्रुप, फेवरेट, सर्च हिस्ट्री होगी।
आईफोन यूजर्स को मिलेगा जर्नल ऐप
आईफोन यूजर्स को साल के अंत तक नया जर्नल ऐप मिलेगा। इसमें यूजर्स डेली रूटीन, म्यूजिक, फोटो, लोकेशन और एक्टिविटी के बारे में लिख पाएंगे।
दुनियाभर के स्टूडेंट्स से मिले टिम कुक
इवेंट से पहले एपल के CEO टिम कुक ने दुनियाभर के स्टूडेंट्स से मुलाकात की। उन्होंने अपने ट्वीट में लिखा- 'जैसा कि हम #WWDC23 शुरू करने के लिए तैयार हैं, मैं दुनियाभर के छात्रों से मिला, जो ऐसे ऐप बना रहे हैं जो iPhone को म्यूजिकल इंस्ट्रूमेंट में बदल देते हैं और हैप्टिक फीडबैक (छूकर महसूस करना) के माध्यम से ब्रेल पढ़ने के अनुभव को iPad में लाते हैं।'
WWDC क्या है?
वर्ल्ड वाइड डेवलपर्स कॉन्फ्रेंस (WWDC) एक एनुअल इवेंट है जिसे कंपनी अपने कैलिफोर्निया के क्यूपर्टिनो हेडक्वार्टर में होस्ट करती है। अपकमिंग सॉफ्टवेयर चेंजेज को डेवलपर्स के सामने पेश करने के लिए कंपनी ये इवेंट ऑर्गेनाइज करती है।
इवेंट में ऑपरेटिंग सिस्टम जैसे कि iPhones के लिए iOS, कंप्यूटर के लिए macOS, और iPadOS के लिए iPadOS में बदलाव को पेश किया जाता है।
